[Gregorius Episcopus servus servorum Dei, dilectis filiis Abbati et Priori Flaviniacen. Eduen. Dioc. salutem et Apostolicam benedictionem. Volentes Clun. Monasterio, prout debitum suæ religionis exposcit, specialem favorem et gratiam impertiri super omnibus privilegiis et indulgentiis, tam à Romanis Pontificibus, quàm aliis Ecclesiarum Prælatis, necnon Regibus, Principibus, et quibuscumque aliis concessis eidem, Abbatem S. Germani de Pratis Parisien. et collegas ipsius olim conservatores usque ad quinquennium duximus deputandos. Verùm quia, sicut dilectus filius Cluniacensis Abbas nobis exposuit, sibi et aliis Monasterii memorati personis nimis dispendiosum existit recurrere quoties necessitas exigit ad prædictos, qui ab eis per quinque diætas et amplius sunt remoti, super hoc idem Abbas à nobis petiit provideri. Nos igitur super hoc providere volentes, vos, ad quos, cum viciniores sitis ut dicitur, commodius poterunt habere recursum, loco illorum duximus subrogandos, ut iuxtà formam illis traditam cum expedierit procedatis. Datum Perusii II. nonas Decembris. Pontificatus nostri anno III.]